ಬೆಂಗಳೂರು ನಮ್ಮ ಪ್ರೈಡ್ ಮಾರ್ಚ್

ಬೆಂಗಳೂರು ನಮ್ಮ ಪ್ರೈಡ್ ಮಾರ್ಚ್ (ಹಿಂದೆ ಬೆಂಗಳೂರು ಪ್ರೈಡ್ ಮತ್ತು ಕರ್ನಾಟಕ ಕ್ವೀರ್ ಹಬ್ಬ ಎಂದು ಕರೆಯಲಾಗುತ್ತಿತ್ತು) ೨೦೦೮ರಿಂದ ಕರ್ನಾಟಕ ರಾಜ್ಯದ ಬೆಂಗಳೂರು ನಗರದಲ್ಲಿ, ಪ್ರತಿ ವರ್ಷ ನಡೆಯುತ್ತಿರುವ ಕ್ವೀರ್ ಪ್ರೈಡ್ ಮೆರವಣಿಗೆಯಾಗಿದೆ. ಈ ಮೆರವಣಿಗೆಯನ್ನು ಕೋಅಲಿಷನ್ ಫಾರ್ ಸೆಕ್ಸ್ ವರ್ಕರ್ಸ್ ಅಂಡ್ ಸೆಕ್ಸ್ಯುಯಾಲಿಟಿ ಮೈನಾರಿಟಿ ರೈಟ್ಸ್ ಎಂಬ ಒಕ್ಕೂಟ ಆಯೋಜಿಸುತ್ತದೆ. ಈ ಪ್ರೈಡ್ ಮೆರವಣಿಗೆಗೆ ಮುನ್ನ ಸಾಮಾನ್ಯವಾಗಿ ಒಂದು ತಿಂಗಳ ಕಾಲ ಕ್ವೀರ್ ಸಂಬಂಧಿತ ಕಾರ್ಯಕ್ರಮಗಳು ಮತ್ತು ಚಟುವಟಿಕೆಗಳು ನಡೆಯುತ್ತವೆ.

 ಇತಿಹಾಸ 

 ೨೦೦೮ 
ಬೆಂಗಳೂರು ನಗರದಲ್ಲಿ ಮೊದಲ ಪ್ರೈಡ್ ಮೆರವಣಿಗೆ ೨೯ ಜೂನ್ ೨೦೦೮ರಂದು ನಡೆಯಿತು. ಅದೇ ದಿನ ಭಾರತದ ಇನ್ನೆರಡು ನಗರಗಳಾದ ದೆಹಲಿ ಮತ್ತು ಕೋಲ್ಕತ್ತಾಗಳಲ್ಲಿ ಸಹ ಸಮಕಾಲೀನವಾಗಿ ಪ್ರೈಡ್ ಮೆರವಣಿಗೆಗಳು ನಡೆದವು. ಸುಮಾರು ೭೦೦ ಜನರು ಬಸವನಗುಡಿಯ ನ್ಯಾಷನಲ್ ಕಾಲೇಜಿನಿಂದ ಟೌನ್ ಹಾಲ್‌ವರೆಗೆ ನಡೆದು ಭಾರತೀಯ ದಂಡ ಸಂಹಿತೆಯ ಸೆಕ್ಷನ್ ೩೭೭ರ ರದ್ದತಿಗೆ ಆಗ್ರಹಿಸಿದರು.

 ೨೦೦೯ 
ಎರಡನೇ ಬೆಂಗಳೂರು ಪ್ರೈಡ್ ಮೆರವಣಿಗೆ ೨೮ ಜೂನ್ ೨೦೦೯ರಂದು ನಡೆಯಿತು ಮತ್ತು ಇದಕ್ಕೆ ಮುನ್ನ ಒಂದು ವಾರದ ಕಾಲ ಕರ್ನಾಟಕ ಕ್ವೀರ್ ಹಬ್ಬ ೨೦೦೯ನ್ನು ಆಯೋಜಿಸಲಾಗಿತ್ತು. ಈ ಹಬ್ಬದಲ್ಲಿ ಉಪನ್ಯಾಸಗಳು, ವಿಚಾರಸಂಕಿರಣಗಳು, ಚಲನಚಿತ್ರ ಪ್ರದರ್ಶನಗಳು ಮುಂತಾದ ಕಾರ್ಯಕ್ರಮಗಳು ನಡೆದವು. ೬೦೦ಕ್ಕೂ ಹೆಚ್ಚು ಜನರು ನ್ಯಾಷನಲ್ ಕಾಲೇಜಿನಿಂದ ಪುಟ್ಟಣ್ಣ ಚೆಟ್ಟಿ ಟೌನ್ ಹಾಲ್‌ವರೆಗೆ ಮೆರವಣಿಗೆಯಲ್ಲಿ ಭಾಗವಹಿಸಿದರು. ಮೆರವಣಿಗೆಯ ಪ್ರಮುಖ ಅಂಶ ಭಾರತೀಯ ದಂಡ ಸಂಹಿತೆಯ ಸೆಕ್ಷನ್ ೩೭೭ರ ವಿರುದ್ಧದ ಆಗ್ರಹವಾಗಿತ್ತು. “377 GO!” ಮತ್ತು “No Law for Love” ಎಂಬ ಘೋಷಣೆಗಳನ್ನು ಹೊತ್ತ ಫಲಕಗಳು ಕಾಣಿಸಿಕೊಂಡವು.

 ೨೦೧೦ 
೨೦೧೦ರಿಂದ ಬೆಂಗಳೂರು ಪ್ರೈಡ್ ಮೆರವಣಿಗೆ ನವೆಂಬರ್ ತಿಂಗಳಲ್ಲಿ ನಡೆಯಲಾರಂಭಿಸಿತು. ೨೦೧೦ರಲ್ಲಿ ಇದು ೨೮ ನವೆಂಬರ್ ರಂದು ನಡೆಯಿತು. 18 ನವೆಂಬರ್ ರಿಂದ 28 ನವೆಂಬರ್ ವರೆಗೆ ಕರ್ನಾಟಕ ಕ್ವೀರ್ ಹಬ್ಬ ೨೦೧೦ ನಡೆಯಿತು. ಈ ಅವಧಿಯಲ್ಲಿ ಕಲಾ ಪ್ರದರ್ಶನ, ಕ್ವೀರ್ ಮೇಳ, ಕವನ ವಾಚನ ಮುಂತಾದ ಕಾರ್ಯಕ್ರಮಗಳು ನಡೆದವು. ಮೆರವಣಿಗೆ ತುಳಸಿ ಪಾರ್ಕ್‌ನಿಂದ ಟೌನ್ ಹಾಲ್‌ವರೆಗೆ ನಡೆಯಿತು.

 ೨೦೧೧ 
೨೦೧೧ರ ಬೆಂಗಳೂರು ಪ್ರೈಡ್ ಮೆರವಣಿಗೆ ೨೭ ನವೆಂಬರ್ ರಂದು ನಡೆಯಿತು. ತುಳಸಿ ಪಾರ್ಕ್‌ನಿಂದ ಟೌನ್ ಹಾಲ್‌ವರೆಗೆ ಸುಮಾರು ೧೦೦೦ ಮಂದಿ ಮೆರವಣಿಗೆಯಲ್ಲಿ ಪಾಲ್ಗೊಂಡಿದ್ದರು. ಗೂಗಲ್, ಐಬಿಎಂ ಮತ್ತು ಗೋಲ್ಡ್ಮಾನ್ ಸ್ಯಾಕ್ಸ್ ಮುಂತಾದ ಕಂಪನಿಗಳ ಪ್ರತಿನಿಧಿಗಳೂ ಭಾಗವಹಿಸಿದ್ದರು.

 ೨೦೧೨ 
೨೦೧೨ರ ಬೆಂಗಳೂರು ಪ್ರೈಡ್ ಮೆರವಣಿಗೆ ದಿನಾಂಕ ಡಿಸೆಂಬರ್ ೨ರಂದು ನಡೆಯಿತು. ನವೆಂಬರ್ ೨೨ರಿಂದ ಎರಡು ವಾರಗಳ ಕಾಲ ನಡೆದ ಕಾರ್ಯಕ್ರಮಗಳಿಂದ ಮೆರವಣಿಗೆ ಮೊದಲುಗೊಂಡಿತು. ಹಿಂದಿನ ವರ್ಷಗಳಂತೆ ತುಳಸಿ ಪಾರ್ಕ್‌ನಿಂದ ಟೌನ್ ಹಾಲ್‌ವರೆಗೆ ೧೦೦೦ಕ್ಕೂ ಹೆಚ್ಚು ಜನರು ಭಾಗವಹಿಸಿದರು. ಕರ್ನಾಟಕ ಪೊಲೀಸ್ ಕಾಯ್ದೆಯ ಸೆಕ್ಷನ್ ೩೬ಎ ರದ್ದತಿ, ಲೈಂಗಿಕ ಅಲ್ಪಸಂಖ್ಯಾತ ಸಮುದಾಯಕ್ಕೆ ಉಚಿತ ಶಸ್ತ್ರ ಚಿಕಿತ್ಸೆ ಸೇರಿದಂತೆ ಹಲವು ಬೇಡಿಕೆಗಳನ್ನು ಮುಂದಿಟ್ಟರು. 

 ೨೦೧೩ 
೨೪ ನವೆಂಬರ್ ೨೦೧೩ರಂದು ನಡೆದ ಪ್ರೈಡ್ ಮೆರವಣಿಗೆಯಲ್ಲಿ, ಹಾಸನದಲ್ಲಿ ಬಂಧಿತರಾಗಿದ್ದ ೧೪ ಲೈಂಗಿಕ ಅಲ್ಪಸಂಖ್ಯಾತರ ಬಿಡುಗಡೆಗೆ ಆಗ್ರಹಿಸಲಾಯಿತು. ನವೆಂಬರ್ ೬ರಿಂದ ಆರಂಭವಾದ ಮೂರು ವಾರಗಳ ಕರ್ನಾಟಕ ಕ್ವೀರ್ ಹಬ್ಬ ಅಂತರಸಂಬಂಧತೆಯನ್ನು ಉತ್ತೇಜಿಸುವ ಉದ್ದೇಶ ಹೊಂದಿತ್ತು.

 ೨೦೧೪ 
೨೩ ನವೆಂಬರ್ ೨೦೧೪ರಂದು ನಡೆದ ಮೆರವಣಿಗೆ ನಗರ ರೈಲು ನಿಲ್ದಾಣದಿಂದ ಮಲ್ಲೇಶ್ವರಂ ಮೈದಾನವರೆಗೆ ಸಾಗಿತು. ಮೆರವಣಿಗೆಗೆ ಮೊದಲು ಎಲ್‌ಜಿಬಿಟಿ ಕನ್ನಡ ತ್ರೈಮಾಸಿಕ ಪತ್ರಿಕೆ ಅನನ್ಯ ಬಿಡುಗಡೆ, ಉಚಿತ ಎಚ್‌ಐವಿ ಪರೀಕ್ಷೆ ಮುಂತಾದ ಕಾರ್ಯಕ್ರಮಗಳು ನಡೆದವು. ಮೆರವಣಿಗೆಯ ನಂತರದ ದಿನ ಬೆಂಗಳೂರು ಪೊಲೀಸರು ೧೬೭ ಟ್ರಾನ್ಸ್‌ಜೆಂಡರ್ ವ್ಯಕ್ತಿಗಳನ್ನು ಬಂಧಿಸಿದ ಘಟನೆ ಚರ್ಚೆಗೆ ಕಾರಣವಾಯಿತು.

 ೨೦೧೫ 
೨೨ ನವೆಂಬರ್ ೨೧೫ರಂದು ನಡೆದ ೮ನೇ ಬೆಂಗಳೂರು ಪ್ರೈಡ್ ಮೆರವಣಿಗೆಯಲ್ಲಿ ಸುಮಾರು ೨೦೦೦ ಮಂದಿ ಭಾಗವಹಿಸಿದರು. ಕರ್ನಾಟಕ ಕ್ವೀರ್ ಹಬ್ಬ ಅಕ್ಟೋಬರ್ ೧೯ರಿಂದ ಆರಂಭವಾಗಿ ವಿವಿಧ ಸಾಂಸ್ಕೃತಿಕ ಕಾರ್ಯಕ್ರಮಗಳನ್ನು ಒಳಗೊಂಡಿತ್ತು. ಮೆರವಣಿಗೆಯು ತುಳಸಿ ಪಾರ್ಕ್‌ನಿಂದ ಟೌನ್ ಹಾಲ್‌ವರೆಗೆ ಸಾಗಿತು.

 ೨೦೧೬ 
೨೦ ನವೆಂಬರ್ ೨೦೧೬ರಂದು ನಡೆದ ಪ್ರೈಡ್ ಮೆರವಣಿಗೆ ಭಾರತದಲ್ಲೇ ಮೊದಲ ಬಾರಿಗೆ ಅಂಗವಿಕಲರಿಗೆ ಅನುಕೂಲವಾಗುವಂತೆ ಆಯೋಜಿಸಲಾಯಿತು. ಸಂಜ್ಞೆ ವಿವರಣಾಕಾರರು ಹಾಗೂ ವಿಶೇಷ ಸಾರಿಗೆ ವ್ಯವಸ್ಥೆ ಒದಗಿಸಲಾಯಿತು. ವಿವಿಧ ಕಾರ್ಯಕ್ರಮಗಳು ಅಕ್ಟೋಬರ್ ೧ರಿಂದ ಪ್ರಾರಂಭವಾಗಿದ್ದವು. ಸುಮಾರು ೩೦೦೦ ಕ್ಕೂ ಹೆಚ್ಚು ಜನರು ಭಾಗವಹಿಸಿದ್ದರು. ಮೆರವಣಿಗೆಯು ಕೆ ಜಿ ರಸ್ತೆಯಿಂದ ಟೌನ್ ಹಾಲ್‌ವರೆಗೆ ನಡೆಯಿತು.

 ೨೦೧೭ 
೨೬ ನವೆಂಬರ್ ೨೦೧೭ರಂದು ನಡೆದ ಪ್ರೈಡ್ ಮೆರವಣಿಗೆ ೪.೫ ಕೀ.ಮಿ ಸಾಗಿತು. ಇದು ೧೦ನೇ ವಾರ್ಷಿಕೋತ್ಸವವಾಗಿತ್ತು. ಸುಮಾರು ೭೦೦೦ ಮಂದಿ ಭಾಗವಹಿಸಿದರು. ಸ್ವಯಂ ಗುರುತಿನ ಹಕ್ಕು, ಟ್ರಾನ್ಸ್‌ಜೆಂಡರ್ ಕಲ್ಯಾಣ ಆಯೋಗ ಸ್ಥಾಪನೆ, ಸೆಕ್ಷನ್ ೩೬ಎ ರದ್ದತಿ ಮುಂತಾದ ಬೇಡಿಕೆಗಳು ಪ್ರಮುಖವಾಗಿದ್ದವು.

 ೨೦೧೮ 
೯ ಡಿಸೆಂಬರ್ ೨೦೧೮ರಂದು ನಡೆದ ೧೧ನೇ ನಮ್ಮ ಪ್ರೈಡ್ ಮೆರವಣಿಗೆಯಲ್ಲಿ, ಸುಮಾರು ೩೦೦೦ ಮಂದಿ ಭಾಗವಹಿಸಿದ್ದರು. ಸೆಪ್ಟೆಂಬರ್ ೨೦೧೮ರಲ್ಲಿ ಸುಪ್ರೀಂ ಕೋರ್ಟ್ ಸೆಕ್ಷನ್ ೩೭೭ನ್ನು ರದ್ದುಗೊಳಿಸಿದ ನಂತರ ನಡೆದ ಮೊದಲ ಪ್ರೈಡ್ ಮೆರವಣಿಗೆ ಆಗಿತ್ತು. ಮೆರವಣಿಗೆಯ ನಂತರ ಸಾಂಸ್ಕೃತಿಕ ಕಾರ್ಯಕ್ರಮಗಳು ನಡೆದವು. ಪ್ರೈಡ್ ಮೆರವಣಿಗೆ ಟೌನ್ ಹಾಲ್ ಸಮೀಪದ ಸಂಸ ಬಯಲು ರಂಗ ಮಂದಿರದಲ್ಲಿ ನಡೆದ ಹಮ್ಮೆಯ ಸಂಜೆ ಎಂಬ ಸಾಂಸ್ಕೃತಿಕ ಕಾರ್ಯಕ್ರಮದೊಂದಿಗೆ ಅಂತ್ಯಗೊಂಡಿತು. ಈ ಸಂದರ್ಭದಲ್ಲಿ ಸಮುದಾಯದ ಸದಸ್ಯರು ಡೋಲು ವಾದ್ಯದ ತಾಳಕ್ಕೆ ಹಾಡು ಮತ್ತು ನೃತ್ಯ ಪ್ರದರ್ಶಿಸಿದರು.

 ೨೦೧೯ 
೨೦೧೯ರ ನಮ್ಮ ಪ್ರೈಡ್ ಮೆರವಣಿಗೆಯಲ್ಲಿ ಪ್ರಸ್ತಾವಿತ ಟ್ರಾನ್ಸ್‌ಜೆಂಡರ್ ಮಸೂದೆಗೆ ವಿರೋಧ ವ್ಯಕ್ತಪಡಿಸಲಾಯಿತು. ಸುಮಾರು ೫೦೦೦ ಮಂದಿ ಭಾಗವಹಿಸಿ ಕಪ್ಪು ವಸ್ತ್ರ ಧರಿಸುವ ಮೂಲಕ ಅಸಮ್ಮತಿ ಸೂಚಿಸಿದರು. ಮೆರವಣಿಗೆ ತುಳಸಿ ಪಾರ್ಕ್‌ನಿಂದ ಪುಟ್ಟಣ್ಣ ಚೆಟ್ಟಿ ಟೌನ್ ಹಾಲ್‌ವರೆಗೆ ನಡೆಯಿತು.

 ಉಲ್ಲೇಖಗಳು 

ವರ್ಗ:ಸ್ತ್ರೀವಾದ ಮತ್ತು ಜಾನಪದ ಸಂಪಾದನೋತ್ಸವ ೨೦೨೬ ಸ್ಪರ್ಧಾ ಲೇಖನ
ವರ್ಗ:ಕರ್ನಾಟಕದಲ್ಲಿ ೨೦೦೮ ರ ಸ್ಥಾಪನೆಗಳು
ವರ್ಗ:ಭಾರತದಲ್ಲಿ ಹೆಮ್ಮೆಯ ಮೆರವಣಿಗೆಗಳು
ವರ್ಗ:೨೦೦೮ ರಲ್ಲಿ ಸ್ಥಾಪನೆಯಾದ ಪುನರಾವರ್ತಿತ ಕಾರ್ಯಕ್ರಮಗಳು
ವರ್ಗ:ಬೆಂಗಳೂರಿನ ಸಂಸ್ಕೃತಿ
ವರ್ಗ:ಬೆಂಗಳೂರಿನಲ್ಲಿ ಸಂಘಟಿತ ಕಾರ್ಯಕ್ರಮಗಳು
ವರ್ಗ:ಕರ್ನಾಟಕದಲ್ಲಿ ಉತ್ಸವಗಳು